**Voalul oglinzii**

*Arfy*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

zăvorul intrării era închis

de Archaeidae prin urzeala lor de mătase argintie,

dincolo de prag, parcă după-un veac aproape întreg,

mă aștepta oglinda cu rama vopsită scorojit-albastru...

privesc îndelung la brazdele adânci croite în frunte

răsfirate până peste umerii aplecați

ce nu mai pot duce greutatea carelor cu făină

ce-mi acoperă creștetul și ochii lăcrimați

de întunericul luminii!

cine oare mi-o schimbat oglinda?

mi-am întâlnit apoi viii, împrăștiați

printre morții cuminți din morminte,

le-am presărat petale cu lacrimi de ceară

pe amintirile sufletelor venite la clacă.